Lançaoto Maroxello

**Lançaoto** o **Lanzaoto** (primma do sec. XIX *Lanzarotto*) **Maroxello** ò **Maoxello** (lat. *Lanzarotus Marocelus*), navegatô e esploratô zeneize do sec. XIV.

## Vitta
De questo personaggio n'aresta de scarse notiççie biografiche. O so nomme (da prononçiâ co l*'esse* àspia s'o ven da *[[Lancelot]]*, ò doçe s'o ven da *Lazzarotto*, dim. de Lazzao) o compâ pe a primma votta inta carta naotica disegnâ into 1339 da-o cartografo catalan Angelin Dulçert inta quæ l'è indicao, a-o largo da costa africaña, una *Insula de Lanzarotus Marocelus* ornâ co-a bandea zeneize, gianca co-a croxe rossa de San Zorzo.

O so cognomme e a prezença de questa insegna - d'atro canto riportâ ascì inta carta do Bærtomê Paæo do 1455 - parieivan elementi a favô de l'origine ligure do Maroxello, benché no segge mancao di studioxi ch'han attribuio a-o Maroxello una proveniença françeize ò a-a dreitua ingreize. In effetti, gh'è di elementi che porieivan avvalorâ una descendença transalpiña.

De fæto into 1632 una famiggia *Maloisel*, abitante a Coutances inta Normandia (ma de probabile origine ligure) a dette a-e stampe un opuscolo insce-a stoia da cazadda inta quæ l'ea aregordao, con rifeimento a un manoscrito genealogico de meitæ Quattroçento, un *Lancelot Maloisel* che into 1312 o saiæ zonto a-e izoe Canaie aprœuvo a-e indicaçioin de di mainæ de Cherbourg, che gh'aveivan fæto naofraggio anni primma. Insce quest'izoa - a-a quæ o dette o proprio nomme - o se saiæ stabilio con di compagni, erzendoghe un forte e arestandoghe pe circa un ventennio da segnô assoluo, scin a quande o no fu cacciao da-i indiggeni, se no a-a dreitua amaççao. Questa indicaçion (che a longo a l'influençò i studioxi pe a dataçion de l'impreiza do Maroxello) a l'ea una diretta (e interessâ) conseguença da pubbricaçion, pochi anni primma, a Rouen (1630) de *Le Canarien*, a cronnaca coeva da spediçion che into 1402 l'aventurê normanno Jean de Béthencourt o l'aiva conduto a-e Canaie, izoe succescivamente concesseghe in feüdo da re Enrico III de Castiggia e León. Inta cronaca l'ea de fæto aregordao che, sbarcæ insci-â ciu settentrionâ de izoe (*[[Lanzarote]]*), i Normanni gh'aivan trovao *ung viel chastel que Lancelot Maloesel auoit iadiz fait faire*, da quelli dœuviao pe conservâghe e vettovagge. Questa testimoniança a l'è, a-o stæto attuâ de conoscençe, a sola che espressamente a faççe rifeimento a una permanença do Maroxello inte l'izoa, sciben ch'a no fornisce arcun elemento relativo a-a so origine ò a l'eppoca in ta quæ a l'avègne. 

In realtæ pâ assæ probabbile che i *Maloisel* de Normandia aggian çercao de trâ profito da questa apparente omonimia pe çercâ de accresce o proprio blazon, ponendo a-o contempo e baze pe di eventuæ, futue rivendicaçioin, sciben che no se posse escludde *a priori* una poscibile lontaña parentella tra questi e a famiggia zeneize. Una prezença normanna longo e coste occidentæ de l'Africa a-o prinçippio do XIV secolo a pâ de fæto átamènte improbabile, mentre invece proppio inte questo periodo ean numeroxi e attivi i mainæ e i imprenditoî zeneixi no solo inta Spagna e into Portogallo, ma inti porti marocchin ascì e, in ispecce, a Çeuta, donde ean presenti da ciu che 'n seccolo.

Tra questi figuava ascì i Maoxelli, uña de ciu antighe e nobbile famigge da çittæ. Desceixi da-a nobiltæ "viscontî" ch'a l'aiva acompagnao a nascita do Comun, questi aveivan delongo piggiao parte attivamente a-a vitta econommica da çittæ, sciché za inta primma meitæ do XIII secolo i trovemmo prezenti tra i mercanti e i banchê œuvianti a Seviggia e in generâ inta Spagna meridionâ, a Lisboña e Çeuta.

Segondo quante comunemente açetao da-a stoiografia, fu proppio in sce questo ambiente de mercanti e banchê zeneixi che s'arembò a Coroña portogheize pe dâ començo a-o sviluppo da so mainaja atlantega, necessaia premissa pe i esploaçioin geografiche di seccoli succescivi. Into 1317 re Dionigi de Portogallo o nominò o zeneize Manoælo Pessagno armiraggio maggiô da so flotta, concedendo di ampliscimi privileggi no solo a lê e a-i so descendenti, ma a tutta a comunitæ zeneize ch'a l'ótègne un proprio quartê a Lisboña. In sciâ scîa do Pessagno di atri çittadin zeneixi fun assunti a-o serviççio do sovran luxitan, comme meistri d'ascia e pilotti.

Un de questi *sabedores de mar* o saiæ stæto, segondo a maggiorança di storichi, o Maoxello. De un personaggio de tâ nomme son arestae però scarsciscime traççe inti archivvi e inte biblioteche zeneize, tanto ciu che nisciun di nomioxi repertói genealògichi che trattan da famiggia Maoxella fa mençun de lê ò da so scoverta. Tuttavia, un Lazaoto Maroxello o visse effettivamente inti anni inti quæ o Maroxello o compì a so impreiza. Ne fa testimoniança trei atti scriti. Into primmo, ancœu perduo datao 1 arvî 1330, o l'ea aregordao tra i testimonni de una compravendia; mentre in doi atti do 1384 e 1391, conservæ inte l'Archivvio de Stato de Zena l'è mençunao una Eliaña Fiesca do condan Bærtomê, *uxorem quondam Lanzaroti Marocelli*. Se tæ indicaçioin se riferissan effettivamente a-o Maroxello, ço permettiæ in quarche moddo de collocâlo a l'interno da genealogia di Maroxelli, quæ probabile fræ de quello Pê, cavagêo e ricco mercante in Inghiltæra e inte Fiandre, inta quæ villa presso Zena saiæ stæto avvelenao, into 1363, o duxe Scimon Boccaneigra durante un pranço ófèrto in ónô do re de Çipri. Questo rammo da famiggia, originâ da-i scignoî de Vaaze e Çelle, no solo o l'aiva di interesci into Portogallo e inta Spagna, ma sorvettutto o l'intrategniva di rapporti personæ co-o Nichiozo da Recco (comme testimoniao inte 'n testamento do 1350), che into 1341 o l'accompagnò o fiorentin Angelin Corbiççi inta primma spediçion ófiçiâ a-e Canaie. Insce-e baze de questi exili indiççi i studioxi han çercao de deliniâ una poscibile biografia do Maroxello, ma sença zonze a de concruxoin definitive. 

Açetao comunemente a so origine zeneize, se ritegne ch'o segge nasciuo inti primmi anni do XIV secolo, trasfeindose ancon zoeno in Portogallo, tra i conlaboatoî do Pessagno. Inte questo ambiente o mœuiò l'impreiza ch'a-o condusse a-e Canaie, aprœuvo a-a rotta che za into 1291 aveivan intrapreizo i fræ Vivadi, partii in çerchia de una via pe e Indie e mai ciu tornæ. Doppo de alloa l'è probabile che di atri ócidentæ aggian navegao longo e coste de l'Affrica ócidentâ, ma primma da spediçion do Maroxello e sorvettutto de quella succesciva de Angelin Corbiççi e Nichiozo da Recco (1341) di so viægi no l'è arestao arcuña testimoniança.

Insce-e modalitæ da scoverta do Maroxello gh'è átrettànta inçerteçça che insci-â so nascita, a commençâ da-a dataçion. Scartâ quella do 1312, suggeria da-i normanni *Maloisel*, in quanto ritegnua prematua, inte 'n momento into quæ o Portogallo (a-o quæ se deve prezumibilmente l'organizzaçion da spediçion) o no l'aiva ancon mostrao interesse pe i esploraçioin longo a costa africaña, se ritegne ancœu ch'a l'agge da êse alugâ durante o regno de Arfonso IV, e ciu precizamente tra o 1325 e o 1339, anno da carta do Dulçert: probabilmente into 1336. L'izoa che o Maroxello o razonse into so viægio a l'ea dita da-i indigeni *Titeroygatra* e da-o Maroxello a piggiò o nomme de Lanzarote, ch'a porta ancon aoa; chì o l'eresse un castello, ancon existente, comme s'è visto, into 1402, e e quæ roviñe son stæte foscia identificæ inta parte sudorientâ, inti presci do vulcan Guanapay. A construçion de un fortiliççio a l'è un seguo indiççio da voentæ do Maroxello de costituîse una base in sce l'izoa, o che o presuppoñe necessaiamente ch'o se ghe segge trategnuo pe un çerto tempo, tanto da legittimâ l'attribuçion do so nomme a-a scoverta che, ben fito comunicâ a-i cartoggrafi œüropei, a fu conosciua ascì comme *Malozella* (1374) ò *Maloxella* (1385). Difiççile dî a che tittolo o ne tègne o governo; una parteçipaçion diretta do comun de Zena a l'impreiza a pâ comunque de poeise escludde, se no atro pe a tradiçionâ ostilitæ zeneize a lasciâse rebelâ inte de scimmile avventue. Ciu probabile, invece, che o Maroxello o se ne segge insegnoio a titolo personâ, foscia solleçitando un succescivo reconoscimento feüdâ da parte portogheize. 

Ço giustifichiæ a spediçion do 1341, ch'a portò a-a descoerta de l'intrego arçipellago de Canaie e a-a so solenne preiza de possesso, sença d'atro canto resciorve do tutto a costion resguardante l'attribuçion da sovranitæ, a longo conteiza tra o Portogallo e a Castiggia, fin a-a definitiva assegnaçion a quest'urtima into 1479 (tratao de Alcáçovas).

Devan consciderâse squæxi do tutto prive de fondamento e urteioî vexende do Maroxello che, segondo di storichi, doppo a so permanença a-e Canaie o saiæ rientrao in Portogallo pe passâ quindi a-o serviççio françeize. Tornao a Lisboña, o 29 zugno 1370 re Fernando I o gh'aviæ concesso, in riconoscimento di serviççi prestæ, o titolo de capitan de Lançarote, co-o privileggio de popolâ l'izoa e a vexiña *[[La Gomera]]*. O diploma, a quæ aotentiçitæ a l'è sospetta, o l'è de fæto intestao a un *"Lanzarote de Franqua"*, che pâ diffiçile identificâ co-o Maroxello.

Do pao inçerta s'ha da ritegnî a dæta da morte, da çerti indicâ into 1385, quand'o saiæ stæto amaççao da-i indigeni de Lanzarote; se de fæto o Maroxello o foise quello aregordao da-i atti di scriven arestæne, o saiæ morto za l'anno avanti.

## Referençe


Categorîa:Biografìe
Maroxello, Lançaoto